Hoe om geskenke te kies vir jaar-einde en Kersfees - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoe om geskenke te kies vir jaar-einde en Kersfees
Hoe om geskenke te kies vir jaar-einde en Kersfees
Met jaar-eindefunksies, geheime Kersvader en Kersfees om die draai, sal 'n menigte geskenke uitgeruil word.
Dit is pret om iets te ontvang en verskaf ons plesier om 'n geskenk te gee, maar vir baie van ons is dit 'n raaisel om 'n gepaste geskenk vir iemand te koop – veral as daardie iemand aan jou onbekend is of alles besit wat jy kan bekostig.
Dit lei tot verhoogde frustrasie en lang ure in inkopiesentrums wat jy kon bestee het aan meer genotvolle dinge of aan ontspanning.
Ons het 'n kort lysie opgestel met wenke wat jy kan volg wanneer jy op soek na geskenke is.
Maak 'n lys van die dinge wat die persoon interesseer
Maak dit 'n lang een en bestee 'n paar minute daaraan om alles neer te skryf wat jy kan. Jy hoef natuurlik nie alles op die lys te koop nie, maar die dinkskrum sal 'n paar interessante idees tot gevolg hê, of selfs 'n kombinasie van idees. Indien jy die persoon nie goed ken nie (wat dikwels die geval is met 'n kollega of geheime Kersvader), vis 'n bietjie by medewerkers wat nader aan die persoon is.
Gebruik die verlede as riglyn
Indien jy die persoon goed ken, bied dit 'n oorvloed van idees. Vind uit watter geskenke hulle in die verlede ontvang het of herinner jouself eenvoudig aan wat jy hulle op vorige geleenthede gegee het en neem dit van daar af. Miskien was dit 'n sekere soort sjokolade-bederfie, of 'n sekere tipe kledingstuk wat hulle opgewonde gemaak het. Probeer 'n variasie daarop.
Skenk 'n ervaring
Die meeste van ons is te behep met fisiese voorwerpe. Dikwels waardeer en onthou mense ervarings meer as iets wat net 'n kas gaan volmaak. So, dink aan 'n ervaring-geskenk. As hulle van komedie hou, vind uit waar 'n goeie komedie opgevoer word en kry vir hulle kaartjies. Ditto musiek, konserte en vertonings. Koop vir hulle 'n fliekkaartjie of twee. Praat met jou baas en bied aan om 'n kollega se werk vir 'n dag te doen terwyl hy of sy die pad vat, sonder om 'n dag se verlof in te sit.
Hierdie tipe geskenk kan selfs meer persoonlik gemaak word en iets wees wat julle twee saam kan doen.
Iets heerlik om te eet
Dit maak nie saak wat die persoon het of wat hy of sy is nie, kos is die universele genotverskaffer. Niemand sal teleurgesteld wees met 'n smaaklike eetdingetjie nie. Dit moet verkieslik iets spesiaals wees – 'n stoute bederfie – en nie 'n noodsaaklikheid nie. So maak dit iets heerliks! Gee sjokolade, wyn, lekkergoed, 'n boksie koffie-likeurs, of cappuccino-sakkies.
Gee die geskenk wat aanhou gee
Besoek weer die idees wat jy aanvanklik neergeskryf het en kyk wat kan in 'n subskripsie verander word. Tydskrifte, 'n pas vir 'n jaar tot flieks of die botaniese tuine, 'n hele reeks spa-behandelings of langtermyn gratis toegang tot een van hulle gunsteling plekke is net 'n paar idees vir "herhalende geskenke".
Vind uit wat hulle doelwitte en behoeftes is vir 2020 en daarna
Dit mag iets so alledaags soos sokkies of skryfbehoeftes wees, of 'n rekenaar of 'n nuwe foon of 'n stukkie oefen-apparaat. Dit hang af van die prys en grootte van die geskenk. Besluit wat jy kan bekostig en voldoen aan jou ontvanger se behoeftes.
Redditgifts.com, 7 December 2014, "12 ways to find the perfect gift for anyone", https://www.redditgifts.com/blog/view/12-ways-find-perfect-gift-anyone/